રવિવારની ઘટનામાં સાયનના સ્થાનિક રહેવાસી નીતિન શેઠ ડિનર લઈને કારમાં ઘરે જઈ રહ્યા હતા. રસ્તાનું રિનોવેશન ચાલી રહ્યું હોવાથી રસ્તાને ડાઇવર્ઝન આપવામાં આવ્યું છે. ત્યાંથી પસાર થતી વખતે રસ્તામાં વચોવચ પાર્ક કરેલી બાઇકને કારણે તેમની કાર જઈ શકે એટલી જગ્યા ન હોવાથી તેમની પત્ની હેમા શેઠે કારમાંથી નીચે ઊતરી આજુબાજુમાં બાઇક કોની છે એ બાબતે પૂછપરછ કરી હતી, પરંતુ કોઈ જવાબ ન મળતાં તેમણે પોતે જ બાઇક હટાવવાની કોશિશ કરી હતી. જોકે બાઇકનું વજન તેઓ કન્ટ્રોલ ન કરી શકતાં બાઇક ઢળી પડી હતી. ત્યારે જ ત્યાં બાજુમાં ઊભા રહીને આઇસક્રીમ ખાઈ રહેલા બાવીસ વર્ષના શોએબ મોહમ્મદે મોટા અવાજે મારી બાઇકને હાથ કેમ લગાવ્યો એમ કહ્યું હતું. ત્યારે નીતિન શેઠે પણ કારમાંથી ઊતરી શોએબને બાઇક હટાવવા માટે રિક્વેસ્ટ કરી હતી. ત્યારે શોએબે બાઇક હટાવવાનો સાફ ઇનકાર કરી દીધો હતો. રિક્વેસ્ટ કર્યા પછી પણ બાઇક ન હટાવાતાં નીતિન શેઠે પોતે જ બાઇક હટાવવાની કોશિશ કરી હતી. એ સમયે શોએબે નીતિન શેઠને પાછળની તરફ ખેંચી જોર-જોરથી મારવાનું શરૂ કરી દીધું હતું. આ જોઈ ટ્રાવેલ્સવાળાની ઑફિસમાંથી શોએબના બે સાથીદારો પણ લડાઈમાં જોડાયા હતા અને નીતિન શેઠને મારવા લાગ્યા હતા. એથી હેમાબહેને તેમના પતિને બચાવવા માટે શોએબને રોકવાની કોશિશ કરી ત્યારે શોએબે તેમને પણ જોરથી ધક્કો માર્યો હતો અને અપશબ્દો કહ્યા હતા. આ ઘટનાને કારણે નીતિન શેઠે તરત જ સાયન વેલ્ફેર ફોરમના મેમ્બરો અને પોલીસને જાણ કરી હતી. ઘટનાની જાણ થતાં જ સાયન વેલ્ફેર ફોરમના મેમ્બરો અને પોલીસ ઘટનાસ્થળે પહોંચી ગયા હતા. પોલીસને જોઈ આરોપીઓએ ભાગવાની કોશિશ કરી હતી, પરંતુ નિષ્ફળ રહ્યા હતા. પોલીસ સાથે પણ તેમણે દાદાગીરી કરતાં પોલીસની અન્ય ટુકડીની મદદ મગાવવી પડી હતી.